**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/7742-2/2021.

**88/2021.**

**HATÁROZAT**

* **veszélyhelyzetben átruházott hatáskörben meghozott döntésről** -

**Tiszavasvári Város Önkormányzat tevékenységi körének módosításáról és Tér-Zene program iránti támogatás benyújtásáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. Döntök arról, hogy a **TEÁOR 9499 mns egyéb közösségi, társadalmi tevékenységet** a **Tiszavasvári Város Önkormányzata ténylegesen végzett tevékenységek körébe felveszem.**
2. Döntök az Emberi Erőforrások Minisztériuma által ,,Előadó-művészeti szervezetek többlet támogatása 2021. évi tematikus egyedi támogatási rendszer” tárgyában meghirdetett pályázat iránti **támogatás benyújtásáról, az önerőt nem igénylő Tér-Zene program kategóriában.**

Döntésemet 2021. március 8. napjáig megküldöm a Magyar Államkincstárnak a módosított alapító okirat törzskönyvi nyilvántartáson való átvezetése érdekében.

Gondoskodom a 2. pontban meghatározott támogatási kérelem határidőben történő benyújtásáról.

**INDOKOLÁS**

**Az Egyesített Közművelődési Intézmény és Könyvtár intézményvezetője azzal a kéréssel fordult hozzám, hogy az Emberi Erőforrások Minisztériuma által ,,Előadó-művészeti szervezetek többlettámogatása 2021. évi tematikus egyedi támogatási rendszer” tárgyában meghirdetett pályázatra nyújtsunk be támogatási kérelmet.** A támogatási kérelem benyújtásával az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 7. § (1) bekezdése szerinti hatósági nyilvántartásban nem szereplő (adott TEÁOR számmal rendelkező) előadó-művészeti vagy előadó művészethez kapcsolódó tevékenységet folytató szervezetek, egyéni vállalkozók, **önkormányzatok,** szakmai érdekképviseletek, ernyőszervezetek **részére lehet** **többlettámogatást igényelni.**

A többlettámogatás, modell célja, hogy a magyar előadó-művészeti szféra számára megteremtse a független, innovatív, sokszínű, minőségi és pozitív alkotói körülményeket. A rendszer feladatának tekinti, hogy figyelembe vegye a gyermekek és fiatalok kulturális kincsekhez történő hozzájuttatásért, a kultúra iránt egyelőre kevésbé vagy egyáltalán nem érdeklődők figyelme felkeltéséért és a kisebbségi létben élőkre különösen érzékeny előadó-művészeti alkotó munka támogatását. Jelen támogatási konstrukció keretében ösztönözni kívánják a szervezetek misszióját a kulturális értékeink megóvásában, minél szélesebb körű megismertetésében és átörökítésében, valamint az új értékek létrehozásában. **Az alábbi támogatási kategóriában kívánunk önerőt nem igénylő támogatási kérelmet benyújtani:** ***Tér-Zene program****.* Egy támogatási kategórián belül kizárólag egy egyedi támogatási kérelmet lehet benyújtani. A megítélt támogatás intenzitása legfeljebb 100% lehet. ***A támogatás igényléséhez saját forrás igazolása nem szükséges. A támogatás formája: vissza nem térítendő támogatás.***

**A Tér-Zene program, mint támogatási kategória célja, hogy a városok, községek nyitott és zárt tereit élő klasszikus zenével rendszeresen megtöltse, amely olykor nem várt élményhez juttatja az arra sétálókat.** A program megvalósításába be kell vonni a Filharmónia Magyarország Koncert és Fesztiválszervező Nonprofit Korlátolt Felelősségű Társaságot, mint szakmai partnert. A nyertes önkormányzatoknak adatközlési kötelezettsége van a Filharmónia Magyarország Koncert és Fesztiválszervező Nonprofit Korlátolt Felelősségű Társaság felé annak érdekében, hogy a Tér-Zene programok bekerüljenek egy országos, mindenki számára elérhető online adatbázisba. **Igényelhető támogatás: 7.5 millió forint/30 alkalom**. A többlettámogatás feltétele egyedi támogatási kérelem benyújtása a tematikus egyedi támogatási rendszerben, az EMET honlapján (www.emet.gov.hu) lévő Elektronikus Pályázatkezelési és Együttműködési Rendszeren (EPER) keresztül.

***Az egyedi támogatási kérelem igénybejelentő adatlap benyújtásának határideje:***

***2021. április 8.***

Az elbírálás szempontjai:

* a szakmai program minősége, művészeti színvonala és megvalósításának realitása,
* a költségvetés realitása,
* a program várható társadalmi hasznossága,
* a produkció alkotói és előadói sikerrel szerepeltek hazai és külföldi fesztiválon, versenyen vagy már részt vettek egyéb megmérettetésen, a nemzeti kultúrpolitikai célok megvalósítása előnyt jelent.

A megvalósítás időszaka (projekt kezdete és vége): 2021. július 1. – 2022. június 30. A felhasználás (a megvalósult tevékenységéhez kapcsolódó, a támogatás terhére elszámolható költségek teljesítésének) időszaka: 2021. július 1. – 2022. június 30. Szakmai beszámoló és a pénzügyi elszámolás teljesítésének határideje: A támogatás felhasználásáról szóló záró szakmai beszámoló és pénzügyi elszámolás kedvezményezett általi benyújtásának határideje: 2022. szeptember 18.

**Az egyedi támogatási kérelem bejelentésének feltételei:**

Az igénylő

a) előadó-művészeti vagy előadó-művészethez kapcsolódó tevékenységet folytató szervezet, önkormányzat, szakmai érdekképviselet, illetve olyan ernyőszervezet, amely az adott előadó-művészeti ágazat regionális vagy országos képviseletét látja el

b) **Az alábbi TEÁOR számok valamelyike szerepel a tevékenységi körei között az egyedi kérelem benyújtásakor:** 900 Alkotó-, művészeti-, szórakoztató tevékenység

1. 9001 előadó-művészet

2. 9002 előadó-művészetet kiegészítő tevékenység

3. 9003 alkotóművészet

4. 9004 művészeti létesítmények működtetése

 941 vállalkozói, szakmai érdekképviselet

5. 9411 vállalkozói, munkaadói érdekképviselet

6. 9412 szakmai érdekképviselet

 942 szakszervezeti tevékenység

7. 9420 szakszervezeti tevékenység

 949 egyéb közösségi, társadalmi tevékenység

8. 9491 egyházi tevékenység

**9. 9499 mns egyéb közösségi, társadalmi tevékenység**

c) rendelkezik érvényes regisztrációval az Elektronikus Pályázatkezelési és Együttműködési Rendszerben (EPER)

**Tiszavasvári Város Önkormányzata által tényleges végzett tevékenységek között, az igénylés feltételeként meghatározott TEÁOR kódok egyike sem szerepel. Az alábbi tevékenységi kör felvétele szükséges a pályázat benyújtása érdekében:**

**9499 mns egyéb közösségi, társadalmi tevékenység.**

Magyarország Kormánya a veszélyhelyzet kihirdetéséről szóló **27/2021. (I.29.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. április 7.

 **Szőke Zoltán**

 **polgármester**